Mai ceva ca în filme

O tânără în vârstă de 24 de ani, din Constanţa, care era dată în urmărire generală în urma unei condamnări pentru furt, a venit de bunăvoie la sediul Poliţiei municipiului Suceava, însă pentru o cu totul altă problemă. Tânăra le-a cerut poliţiştilor ajutor pentru a-l găsi pe prietenul ei, căruia voia să-i spună că vrea să fie soţia lui. Pare o poveste ireală, însă acesta este cazul cu care s-a confruntat, miercuri noapte, ofiţerul de serviciu de la Poliţia municipiului Suceava. În jurul orei 22.30, la sediul poliţiei municipale, de lângă Kaufland, s-a prezentat o tânără care era agitată şi incoerentă şi care i-a spus poliţistului că vrea să îşi convingă prietenul să vină la această instituţie şi să-i spună că vrea să-i fie soţie. Prietenul este tot din Constanţa şi era şi el venit la Suceava, însă tânăra nu mai reuşise să dea de urma sa. Aşa cum este şi normal, poliţistul a legitimat-o întâi pe fată, fiind vorba de o anume Mihaela Beatrice Teslaru, în vârstă de 24 de ani, din municipiul Constanţa. După cum sunt procedurile, poliţistul a făcut verificări în baza de date cu privire la persoana din faţa sa. Aceasta figura ca urmărită din data de 19 octombrie, fiind condamnată definitiv la o pedeapsă de 3 ani de închisoare pentru furt calificat. Tânăra habar nu avea că este condamnată, pentru că s-a mutat în ultima perioadă dintr-o localitate în altă. Ea nu a luat parte la proces şi probabil că, fiind plecată de la domiciliu, nici nu a primit vreo citaţie. Cert este că fără să vrea, aceasta s-a predat.

Mihaela Beatrice Teslaru figurează cu două condamnări pentru furt date de Judecătoria Constanţa. Iniţial, aceasta primise doi ani de închisoare cu suspendare, însă, pentru că a recidivat, a fost trimisă în judecată din nou, tot pentru furt calificat. În al doilea dosar, aceasta a primit un an de închisoare pentru furt calificat. Totodată, judecătorii au revocat beneficiului suspendării condiţionate a pedepsei de doi ani închisoare, de la prima sentinţă. A rezultat astfel condamnarea la o pedeapsă de trei ani de închisoare în regim privativ de libertate.

Tânăra nici măcar nu a făcut recurs faţă de decizia Judecătoriei Constanţa, prin care a fost condamnată la cei 3 ani de închisoare.

După ce sentinţa a rămas definitivă, iar inculpata nu a fost găsită la domiciliul său din Constanţa, s-au demarat procedurile pentru ca tânăra să fie dată în urmărire generală. Ea a devenit oficial urmărită general din 19 octombrie, fără a fi identificată până miercuri noapte, când s-a prezentat de bunăvoie la Poliţia municipiului Suceava.

Beatrice-Mihaela Teslaru a fost reţinută la sediul poliţiei până la sosirea din teren a unei patrule de siguranţă publică, care a escortat-o, miercuri noapte, către Penitenciarul Botoşani.